Кахраманмараш и лIыкIуэхэр
ШыщхьэуIум и 27-м КъБР-м Спортымрэ туризмэмкIэ и министерствэм щрагъэблэгъащ Тыркум и Кахраманмараш къалэм и лIыкIуэ гуп. Къалащхьэм къэкIуа хьэщIэхэм я мурадщ ди щIыналъэм Iуэху зэмылIэужьыгъуэхэмкIэ къыдэлэжьэну. Тыркум и лIыкIуэ гупым хэтщ Кахраманмараш къалэм и Iэтащхьэм и къуэдзэ Кабакчи Джавдет, спортымкIэ къалэ комитетым и унафэщI Оздемир Ибрэхьим, лъэпкъхэм я спорт лIэужьыгъуэхэмкIэ федерацэм и тхьэмадэ Хопур Шахьим, тхакIуэ, егъэджакIуэ, щэнхабзэ лэжьакIуэ Емуз Невзат, журналист, «Свобода» радиом Тыркум щикорреспондент, щэнхабзэм и лэжьакIуэ Емуз Баязит сымэ.
ХьэщIэхэр яхуэзащ КъБР-м спортымрэ туризмэмкIэ и министр АфIэунэ Аслъэн, абы и къуэдзэхэу Мамхэгъ Хьэчимрэ Улаков Юсупрэ, «Налшык» курорт» ОАО-м и унафэщI Къаскъул Владимир, Налшык къалэ округым и администрацэм физическэ щэнхзабзэмрэ спортымкIэ и комитетым и унафэщI Бузд Беслъэн сымэ.
Зиусхьэн Кабакчи Джавдет и псалъэм къыхигъэщащ Кахраманмараш и унафэщIхэр Къэбэрдей-Балъкъэрым, абы и щыхьэр Налшык экономикэ, щэнхабзэ, спорт IуэхухэмкIэ къыдэлэжьэну зэрыхуейр.
АдэкIэ хьэщIэр я къалэм и тхыдэм кIэщIу къытеувыIащ. КъызэрыщIэкIымкIэ, Мараш хеттхэм къызэрагъэпэщауэ щытащ ди эрэм и пэкIэ. Абы «ещIэж» Рим, Византие империехэр.
Иджырей Мараш къалэр ХVII лIэщIыгъуэм и кIэм къызэрагъэпэщащ (къалэжьым километр 18-кIэ пэIэщIэу). 1973 гъэ пщIондэ Мараш цIэр зэрихьащ икIи а илъэсым и жэпуэгъуэм абы дыщIагъуащ Кахраман (лIыхъужь) псалъэр. Ар кърикIуащ Мараш къалэм деж щекIуэкIа зауэм тыркудзэхэр Франджы легионым зэрыщытекIуам. Кабакчи Джавдет зэрыжиIамкIэ, а зауэм Кавказ Ищхъэрэм щыщхэри жыджэру хэтащ.
Нобэ Кахраманмараш цIыху мин 500 щопсэу, абыхэм ящыщу унагъуэ мини 2-р адыгэщ. Ар Тыркум и къалэ нэхъ ин дыдэу 14-м ящыщщ, экономикэ зыужьыныгъэмкIэ нэхъ лъэщу 20-м хохьэ.
— Ди къалэм и экономикэм и лъабжьэ нэхъыщхьэр Тыркум япэ увыпIэр щызыIыгъ текстиль промышленностырщ. Абы къыкIэлъыкIуэу долэжь дыщэхэкI хьэпшыпхэм. Къыхэзгъэщынщи, абыкIэ ди япэ итыр Истамбыл къалэрщ. НэгъуэщI къэралхэм идогъашэ доллар мелардым щIигъу и уасэ хьэпшып, — жиIащ Джавдет. Апхуэдэуи къыхигъэщащ я морожнэм къытекIуэн зэрыщымыIэр, ар бжэнышэм къызэрыхащIыкIыр.
Зиусхьэн Кабакчи АфIэунэ Аслъэн къритащ я къалэм и тхыдэм теухуа тхылъ, я Парламентым и дамыгъэр. Министр АфIэунэ Аслъэни хьэщIэхэр гулъытэншэ ищIакъым, абыхэм Къэбэрдей-Балъкъэрым теухуа тхылъ, фэеплъ саугъэтхэр яритащ.
Оздемир Ибрэхьим республикэм и спортсменхэр иригъэблэгъащ 2014 гъэм мазаем я къалэм щекIуэкIыну зэхьэзэхуэшхуэм. БэнэкIэ хуитымкIэ зэпеуэнущ къэрали 100-м щIигъум я лIыкIуэхэр. Спортсменхэр егъэджэныр, абыхэм я зэфIэкIым зегъэужьыныр КъБР-мрэ Тыркумрэ щрагъэкIуэкIыну зэгурыIуащ. Нэхъыщхьэращи, Къэбэрдей-Балъкъэрымрэ Кахраманмараш къалэмрэ я зэныбжьэгъугъэм зрагъэужьыну, спортым нэмыщI, туризмэм епха IуэхухэмкIэ зэдэлэжьэну жаIащ.
ЛIыкIуэхэм я пашэ Кабакчи Джавдет къызытекIухьа я мурадыфIхэр къазэрехъулIэнур, лъэныкъуитIыр зэхуэарэзыуэ зэрызэдэлэжьэнур и фIэщ зэрыхъур жиIащ икIи езым и унафэщIхэм я цIэкIэ бысымхэр Кахраманмараш къалэм иригъэблэгъащ.
ХьэщIэхэм ирагъэлъэгъуащ республикэм и щIыпIэ нэхъ дахэ дыдэхэр.
УЭРДОКЪУЭ Женя.
Сурэтыр Мамий Руслан трихащ.
